**Péter Jakab** (\* 1. september 1834, Košice – † 20. apríl 1903, Košice) bol košický architekt, stavebný podnikateľ a najstarší člen rodiny Jakabovcov.

Životopis
---------

Narodil sa 1. septembra 1834 v Košiciach. V šťastnom manželstve s Josefou, rod. Hanserovou prežil 44 rokov. Vychovali spolu troch synov – Árpáda, Gejzu a Vojtecha. V roku 1860 založil v Košiciach stavebnú firmu, ktorá niekoľko desaťročí prosperovala v oblasti stavebného podnikania a architektúry. Roku 1876 sa stal majiteľom obchodu so stavebninami. Od roku 1878 vlastnil v Košiciach tehelňu. Na krajinskej výstave v Budapešti roku 1885 získal za expozíciu, ktorou prezentoval výsledky svojho dlhoročného úspešného stavebného podnikania, zlatú medailu (kríž Františka Jozefa). V roku 1889 bol jedným zo zakladajúcich členov slobodomurárskej lóže *Resurrexit* v Košiciach. Tehelňu, vlajkovú loď rodinnej firmy, roku 1898 s dôverou zveril svojmu najmladšiemu synovi Vojtechovi. Okrem podnikania v oblasti stavebníctva pôsobil aj v mestskom zastupiteľstve a bol členom *Živnostenského spoločenstva* a presbyterstva evanjelickej cirkvi. Zomrel 20. apríla 1903. Pochvovaný bol 23. apríla 1903 na cintoríne svätej Rozálie v Košiciach.

Jakabov palác
-------------

*Bližšie informácie v hlavnom článku: Jakabov palác*
Peter Jakab si v roku 1899 vystaval palác v pseudogotickom slohu pri mlynskom náhone. Podnet a nápad na výstavbu vyšiel z gotickej architektúry Dómu sv. Alžbety, pri rekonštrukcii ktorého získal značný stavebný materiál. Projekt vypracovali jeho synovia Arpád a Gejza. V roku 1945 bola budova sídlom prezidenta Československa. V rokoch 1992 – 2000 v budove sídlila *Britská rada* (British Council). V súčasnosti je palác kvôli neukončenému súdnemu sporu ohľadom vlastníctva, uzatvorený.

Hotel Schalkház
---------------

*Bližšie informácie v hlavnom článku: Hotel Schalkház*
Hotel Schalkház (neskôr *Slovan*) bol postavený v druhej polovici 19. storočia. Postaviť ho dal miestny bohatý hostinský a veľkoobchodník s vínom, Leopold Schalkház. Hotel v eklektickom slohu vybudoval staviteľ Peter Jakab podľa projektu Ľudovíta Freya z Budapešti. Otvorený bol v auguste 1873 a pol pomenovaný podľa majiteľa – *Schalkház*. V roku 1945 Schalkház premenovali na *Slovan*. Hotel DoubleTree bol otvorený 19. februára 2009.

* *Pozri aj: DoubleTree by Hilton Hotel Kosice*

Galéria
-------

* Jakabov palácJakabov palác
* Hotel SchalkházHotel Schalkház
* Andrášiho palácAndrášiho palác
* Jakab sa podielal na rekonštrukcii dómuJakab sa podielal na rekonštrukcii dómu

Referencie
----------

1. ↑   Medzi najznámejšie rodiny, ktoré sa zaslúžili o rozvoj Košíc, patrili v 19. storočí Jakabovci. *SME* (Bratislava: Petit Press), 2009-11-15. Dostupné online [cit. 2021-03-12]. ISSN 1335-4418.
2. ↑  Mesto Košice. *Jakabov palác* [online]. Košice: kosice.sk, [cit. 2021-03-12]. Dostupné online.
3. ↑  KOŠICE:DNES. *Jakabov palác v zrkadle Mlynského náhonu* [online]. Košice: kosicednes.sk, 2021-01-24, [cit. 2021-03-12]. Dostupné online.
4. ↑  OGURČÁKOVÁ, Jana. Súd rozhodol. Jakabov palác nepatrí mestu Košice. *SME* (Bratislava: Petit Press), 2019-05-03. Dostupné online [cit. 2021-03-12]. ISSN 1335-4418.
5. ↑  NEDOBA, Martin. Impérium Hiltonu aj na Slovensku. *ASB.sk* (Bratislava: JAGA GROUP), 2009-07-16. Dostupné online [cit. 2021-03-12].
6. ↑   *Hotel Doubletree by Hilton Košice – prvý u nás, druhý v Európe* [online]. Košice: stavebne-forum.sk, 2009-03-09, [cit. 2021-03-12]. Dostupné online. [nefunkčný odkaz]

Iné projekty
------------

Commons
* Spolupracuj na Commons Commons ponúka multimediálne súbory na tému **Péter Jakab (architekt)**

Autoritné údaje: * abART: 107468